ଚିନ୍ତାଶୂନ୍ୟ ହୋଇ ଲଗାନ୍ତୁ କରୋନା ଟିକା, ରିଆକ୍ସନ ହେଲେ ବୀମା କମ୍ପାନୀ ଉଠାଇବେ ସମସ୍ତ ଖର୍ଚ୍ଚ ! - Prameya News7\nଚିନ୍ତାଶୂନ୍ୟ ହୋଇ ଲଗାନ୍ତୁ କରୋନା ଟିକା, ରିଆକ୍ସନ ହେଲେ ବୀମା କମ୍ପାନୀ ଉଠାଇବେ ସମସ୍ତ ଖର୍ଚ୍ଚ !\n5/04/2021 at 10:56 PM\nନୂଆଦିଲ୍ଲୀ ୦୫।୦୪ଃ କରୋନା ମହାମାରୀର ଦ୍ବିତୀୟ ଲହର ପୁଣି ଥରେ ଲୋକଙ୍କ ଚିନ୍ତା ବଢାଇ ଦେଇଛି। ବଢୁଥିବା ସଂକ୍ରମଣ ମଧ୍ୟରେ ଦେଶରେ ୮ କୋଟିରୁ ଅଧିକ ଲୋକଙ୍କ ଟିକାକରଣ ହୋଇ ସାରିଛି। ଏବେ ୪୫ ବର୍ଷରୁ ଅଧିକ ବୟସର ଲୋକଙ୍କ ଟିକାକରଣ ଆରମ୍ଭ ହୋଇ ଯାଇଛି। ଏଥିପାଇଁ ଭ୍ୟାକସିନ ନେବାରେ ପଛଘୁଞ୍ଚା ଦିଅନ୍ତୁ ନାହିଁ। କାରଣ କିଛି ଲୋକ କୋଭିଡ୍-୧୯ ଟିକାକରଣକୁ ନେଇ ଭ୍ରମାତ୍ମକ ସ୍ଥିତିରେ ଅଛନ୍ତି।\nକରୋନାର ଟିକା ନେବା ପରେ ଯଦି ଆପଣଙ୍କ ସ୍ବାସ୍ଥ୍ୟବସ୍ଥା ବିଗିଡେ ଏବଂ ଆପଣଙ୍କୁ ହସ୍ପିଟାଲରେ ଭର୍ତ୍ତି ହେବାକୁ ପଡେ ତେବେ ଏହାର ଖର୍ଚ୍ଚ ସ୍ବାସ୍ଥ୍ୟ ବୀମା କମ୍ପାନୀ ବହନ କରିବେ। ଭାରତୀୟ ବୀମା ନିୟାମକ ଏବଂ ବିକାଶ ପ୍ରାଧୀକରଣ(ଆଇଆରଡିଏଆଇ) ସମସ୍ତ ବୀମା କମ୍ପାନୀକୁ ଏହି ବିଷୟରେ ଆଦେଶ ଜାରି କରିଛନ୍ତି।\nଆଇଆରଡିଏଆଇ ବୟାନରେ କହିଛି , ଏହା ଉପରେ ସନ୍ଦେହ କରାଯାଇଥିଲା ଯେ, ଯଦି କରୋନା ଟିକା ନେବା ପରେ କୌଣସି ପ୍ରକାରର ପାର୍ଶ୍ବ ପ୍ରତିକ୍ରିୟା ଯୋଗୁଁ ବ୍ୟକ୍ତିଙ୍କୁ ହସ୍ପିଟାଲରେ ଭର୍ତ୍ତି ହେବାକୁ ପଡେ ତେବେ କଣ ହେଲ୍ଥ ଇନସ୍ୟୁରାନ୍ସ ପଲିସି କଭର ମିଳିବ ? ଏହା ଉପରେ IRDAI ଆଦେଶ ଦେଇଛି ଯେ, କୋଭିଡ୍-୧୯ ଟିକା ନେବା ପରେ ଯଦି ଶରୀର ଉପରେ ପ୍ରତିକୂଳ ପ୍ରଭାବ ପଡେ ତେବେ ସ୍ବାସ୍ଥ୍ୟ ବୀମାଧାରୀଙ୍କ ଖର୍ଚ୍ଚ କମ୍ପାନୀ ବହନ କରିବ।\nସୂଚନାଯୋଗ୍ୟ, ବୀମା ନିୟାମକ ସ୍ବାସ୍ଥ୍ୟ ବୀମା ପଲିସିରେ କୋଭିଡ୍-୧୯ ଚିକିତ୍ସାକୁ ସାମିଲ କରିଥିଲା। କିନ୍ତୁ ଏଥିରେ ଟିକା ଖର୍ଚ୍ଚ ସାମିଲ ନଥିଲା। କିନ୍ତୁ ଏବେ IRDAI ନିଜର ବିଜ୍ଞପ୍ତିରେ ସ୍ପଷ୍ଟ କରିଛି ଯେ, ଟିକାକରଣ ପରେ ରିଆକ୍ସନ କାରଣରୁ କୌଣସି ବ୍ୟକ୍ତି ହସ୍ପିଟାଲରେ ଭର୍ତ୍ତି ହେଲେ ତାଙ୍କୁ ଅନ୍ୟ ରୋଗ ଭାବେ ବିବେଚନା କରାଯିବ ଏବଂ ଏହାର ଖର୍ଚ୍ଚ ବୀମା କମ୍ପାନୀ ଦ୍ବାରା କଭର କରାଯିବ। ସେମାନଙ୍କୁ ହିଁ ଏହାର ଫାଇଦା ମିଳିବ ଯେଉଁମାନେ ସ୍ବାସ୍ଥ୍ୟ ବୀମା କରିଛନ୍ତି।
